Gibson wil span volgens spelpeil kiesAs die Wêreldbeker-span volgens huidige spelpeil gekies word, behoort Aiden Markram maklik die begin-elftal te haal. Foto: Cricinfo. Die T20-reeks tussen die Proteas en Sri Lanka begin vandag op Nuweland. Hoewel die mik-en-moker-weergawe van die spel nie noodwendig eendagsukses beteken nie – al word daar deesdae óók teen agt lopies per beurt oor 50 boulbeurte gekolf – sal die Proteas steeds ’n sterk vertoning wil lewer. Ten spyte van die feit dat die aandag nou na kitskoskrieket verskuif word, is die Wêreldbeker later vanjaar in Engeland steeds die hoofdis waarop almal wag. In ’n perskonferensie het die Protea-afrigter, Ottis Gibson, sy spankiesstrategie vir die komende toernooi bekend gemaak. In sewe probeerslae sedert 1992 het Suid-Afrika nog nie een keer die silwerware gelig nie. Hul beste kans om dít te doen was in 1999 toe die span op dramatiese wyse gelykop teen Australië op Edgbaston gespeel het. Met een paaltjie staande en ’n enkellopie nodig om die wedstryd te wen het Lance Klusener (Suid-Afrika se komkommerkoel-wedstrydwenner) in die laaste boulbeurt vir Damian Fleming in die rigting van halfweg geslaan en vir die wenlopie weggetrek. Sy mede-kolwer, Allan Donald, het egter nie Klusener se roep gehoor nie en is in die verwarring uitgehardloop. Australië het daardie jaar die Wêreldbeker gewen. “Eerstens wil jy ’n span volgens spelpeil kies. As spelpeil moeilik bepaalbaar is, dan moet jy maar na reputasie kyk,” het Gibson gesê. Die betroubare Hashim Amla beleef ’n swak seisoen met die kolf, terwyl sy familie ook deur ’n baie moeilike tyd gaan met sy pa se swak gesondheid. “Met betrekking tot Hash: Hy het nie baie krieket die afgelope tyd gespeel nie as gevolg van sy familie se situasie. Wanneer ons gaan sit om die span te bespreek, sal dit definitief een van die dinge wees wat ons in ag moet neem,” het Gibson gesê.